**RELACION**

**PËR PROJEKT VENDIMIN E KËSHILLIT TË MINISTRAVE PËR MIRATIMIN E AGJENDËS KOMBËTARE PËR TË DREJTAT E FËMIJËVE 2021-2026**

**I.QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Projektakti “Për miratimin e Agjendës Kombëtare për të Drejtat e Fëmijëve 2021-2026” (AKDF ), propozohet nga Ministri i Shëndetësisë dhe Mbrojtjes Sociale (MSHMS), si një dokument politik i qeverisë shqiptare. AKDF ka natyrë ndërsektoriale që përfshin qëllime, objektiva dhe masa, të cilat kanë si synim:

a)Të ndikojnë në jetën e fëmijëve, përmes përmirësimit të cilësisë së shërbimeve në të gjitha nivelet;

b)Të promovojnë një kulturë të të drejtave të fëmijëve dhe të hedhë bazat për pjesëmarrje kuptimplotë të fëmijëve në Shqipëri;

c) Të mundësojnë mbrojtjen nga të gjitha format e dhunës;

ç) Të sigurojnë të dhëna cilësore në funksion të përmirësimit të politikave dhe programeve të hartuara për ta;

d) Të realizojnë edukimin në funksion të mbrojtjes së fëmijëve online, duke garantuar kështu mirëqenien dhe një të ardhme më të mirë për fëmijët;

AKDF ka një kohëzgjatje gjashtëvjeçare, brenda së cilës synohet të arrihet me sukses zbatimi i qëllimeve të përcaktuara me anë të veprimeve të planifikuara për realizimin e tyre;

Vizioni i AKDF 2021-2026, është krijimi i një mjedisi të favorshëm për rritjen e sigurtë dhe të shëndetëshme të fëmijëve, zhvillimin e potencialit maksimal fizik dhe psikosocial të fëmijëve, përfshirjen sociale dhe pjesëmarrjen aktive në të gjitha fushat që prekin jetën e tyre, si dhe garantimin e vlerësimit të progresit të të drejtave të fëmijëve në fushat kryesore të politikave publike që lidhen me fëmijët.

Në mbështetje të vizionit të këtij dokumenti janë formuluar qëllimet kryesore strategjike me objektivat dhe masat përkatëse.

**II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

AKDF si një dokument strategjik që parashikon politikat për fëmijët harmoni dhe në përputhje me objektivat strategjike të Strategjisë Kombëtare për Zhvillim dhe Integrim (SKZHI) 2015-2020 aktuale, që është dokumenti kryesor strategjik kombëtar që mbështet zhvillimin e qëndrueshëm social dhe ekonomik të vendit dhe siguron përmbushjen e standarteve dhe progresin në procesin e integrimit evropian. Konkretisht lidhet me

*Shtylla 1 : Qeverisja e mirë, demokracia dhe shteti i së drejtës.*

*Shtylla 3 : Investimi në kapitalin njerëzor dhe kohezion social*

Projektakti është pjesë e programit të përgjithshëm analitik të akteve të MSHMS, për 4-mujorin e dytë të vitit 2021.

**III.ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Të drejtat e fëmijëve janë të drejta të njeriut. Çdo fëmijë në Shqipëri dhe në të gjithë botën duhet të gëzojnë të njëjtat të drejta dhe të jenë në gjendje të jetojnë të sigurtë duke qenë të mbrojtur nga të gjitha format e dhunës.

Konventa njeh të drejtën e të gjithë fëmijëve për të pasur fillimin më të mirë të mundshëm në jetë, për tu rritur të lumtur dhe të shëndetshëm, dhe për të zhvilluar potencialin e tyre të plotë. Kjo përfshin të drejtën për të jetuar në një planet të pastër dhe të shëndetshëm, në një mjedis mbrojtës, për tu çlodhur, për të luajtur dhe për të shijuar aktivitete kulturore dhe artistike dhe për të shijuar dhe respektuar mjedisin natyror. Familjet dhe komunitetet gjithashtu duhet të sigurohen me mbështetjen e nevojshme në mënyrë që ata të mund të sigurojnë fëmijëve mirëqenien dhe zhvillimin.

Ky dokument bazohet edhe në raportin e vlerësimit të zbatimit të Agjendës Kombëtare për të Drejtat e Fëmijëve që kishte kohështrirje në periudhën 2017 - 2020 si dhe në analizën e dokumenteve të tjerë kombëtarë dhe ndërkombëtarë.

Shqipëria është një vend që ka bërë një zhvillim të jashtëzakonshëm gjatë dy dekadave të fundit. Pavarësisht angazhimit real ndaj fëmijëve nga qeveria dhe shoqëria e gjerë në Shqipëri, mbetet shumë për të bërë në drejtim të realizimit të të drejtave të fëmijëve në Shqipëri. Kornizat e duhura ligjore dhe të politikave janë kryesisht të vendosura, por planifikimi dhe zbatimi i shërbimeve janë penguar vazhdimisht nga nën-investimi kronik në shërbimet e fëmijëve, dhe problematikat për të alokuar burimet dhe autoritetin për bartësit e duhur të detyrës. Kjo ka çuar në uljen e numrit të personelit me përvojë; infrastrukturë e dobët; pajisje dhe materiale të pamjaftueshme; menaxhim i dobët; dhe standardet profesionale në rënie. Në të njëjtën kohë, Shqipëria po përballet me kërcënime kritike për sa i përket katastrofave të mundshme natyrore dhe rreziqeve të shëndetit publik dhe mjedisit, që kanë nevojë të kenë një infrastrukturë më adekuate, rritjen e burimeve dhe rritjen e kapitalit shoqëror.

COVID-19 ka përkeqësuar situatën socio-ekonomike të familjeve dhe pritet të përkeqësojë varfërinë. Të dhënat paraprake nga Banka Botërore sugjerojnë që pa masa adekuate, shkalla e varfërisë dhe cënueshmëria mund të rriten në 40% ose 44%. Fëmijët kanë qenë të ekspozuar ndaj dhunës së shtuar në familje dhe abuzimit dhe shfrytëzimi në internet, ngacmimit në internet dhe më shumë material për abuzimin seksual të fëmijëve është shpërndarë në internet. Kalimi në mësimin në distancë (online) ka prekur në mënyrë disproporcionale fëmijët shumë të vegjël, ata me nevoja të veçanta, ata që jetojnë në varfëri, komunitetet e margjinalizuar, të tillë si fëmijët romë, dhe në zonat rurale të cilët kanë hasur vështirësi në lidhjet e internetit dhe pajisjet digitale. Pandemia gjithashtu ndikoi shumë në shëndetin mendor të fëmijëve, me një rritje të raportuar të ankthit, stresit dhe vetmisë. Shumë fëmijë nuk mund të merrnin pjesë në sport, kohë të lirë, aktivitetet kulturore dhe artistike që janë thelbësore për zhvillimin e tyre dhe mirëqenien e tyre.

Vizioni i Agjendës Kombëtare për të drejtat e fëmijëve është krijimi i një mjedisi të favorshëm për rritjen e sigurtë dhe të shëndetëshme të fëmijëve, zhvillimin e potencialit maksimal fizik dhe psikosocial të fëmijëve, përfshirjen sociale dhe pjesëmarrjen aktive në të gjitha fushat që prekin jetën e tyre, si dhe garantimin e vlerësimit të progresit të të drejtave të fëmijëve në fushat kryesore të politikave publike që lidhen me fëmijët.

Qëllimi i Agjendës së ardhshme Kombëtare për të Drejtat e Fëmijëve është: a) të sigurojë vazhdimësinë e punës së kryer në kuadër të Agjendës Kombëtare të mëparshme; b) për të adresuar boshllëqet e vazhdueshme dhe sfidat e reja; c) për të përqafuar perspektivat inovative për një Agjendë Kombëtare për të Drejtat e Fëmijëve, për të synuar një strategji gjithëpërfshirëse që mundëson koordimin e përpjekjeve midis ministrive dhe sektorëve të ndryshëm; dhe udhëzon kornizën rregullatore kombëtare drejt një agjende të harmonizuar dhe efektive për fëmijët.

**IV.VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektakti propozohet në mbështetje të nenit 100 të Kushtetutës dhe Ligjit Nr.18/2017 “Për të drejtat dhe mbrojtjen e Fëmijës”.

**V.VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKTET NORMATIVE)**

Agjenda Kombëtare për të Drejtat e Fëmijëve ndërlidhet me objektivin SDG1 – Fundi i varfërisë në të gjitha format e saj kudo, SDG 2 - Zero uri, SDG 3 - Shëndet i mirë dhe mirëqënie, SDG 4: Arsim Cilësor, SDG 5 - Barazia gjinore, SDG 8: Punë e denjë dhe rritje ekonomike, SDG 10: Reduktimi i pabarazive, SDG 16 Paqe, Drejtësi dhe Institucione të forta, etj.

**VI.PËRMBLEDHJE SHPJEGUESE E PËRMBAJTJES SË PROJEKTAKTIT**

Kjo strategji përmban 4 qëllime strategjike (i) Qeverisja e mirë në respektimin, mbrojtjen dhe përmbushjen e të drejtave të fëmijëve; (ii) Eleminimin e të gjitha formave të dhunës dhe mbrojtja e fëmijëve; (iii) Sistemet dhe shërbimet miqësore për fëmijë dhe adoleshentë (iv) Dëgjimi dhe angazhimi me fëmijët dhe të rinjtë dhe të dretjat e fëmijëve në botën dixhitale.

Qëllimet e identifikuara mundësojnë vazhdimësinë e Agjendës së mëparshme Kombëtare dhe përafrimin me Strategjinë Evropiane, duke përfshirë prioritetet e Këshillit të Evropës dhe Strategjinë e tanishme Sofia.

Agjenda Kombëtare për të Drejtat e Fëmijëve 2021-2026 synon të krijojë një mjedis të favorshëm për mirëqënien e fëmijëve nëpërmjet aksesit në shërbime cilësore, praktikave pozitive të pjesëmarrjes, prindërimit të mirë, eliminimit të çdo forme dhune dhe të zhvillimit në botën digjitale. Impakti social i kësaj strategjie pritet të jetë në cilësinë e jetës së fëmijëve, adoleshentëve në familje e çdo kontekst tjetër. Ky ndikim është i pallogaritshëm në vlera, për faktin se, investimi në fëmijëri do të përcaktojë fazat e tjera të ciklit të jetës.

Agjenda Kombëtare e Fëmijëve përfaqëson në të gjitha kuptimet e saj një strategji ndër-sektoriale. Përfituesit e veprimeve janë fëmijët, dhe kjo përfshin çdo fushë të mundshme veprimi sektorial. Për më tepër, nje nga synimet kryesore te strategjisë lidhet me koordinimin dhe forcimin e përgjegjshmërisë institucionale për të adresuar çështjet e fëmijëve. AKDF përfaqëson një përkthim efektiv të Ligjit për të Drejtat e fëmijëve, i cili, përveçse ngarkon institucionet me përmbushjen e të drejtave bazuar në mandatin e tyre, përcakton edhe role të koordinimit ndërsektorial në fushën e të drejtave të fëmijëve. Kjo strategji, përkthen këto detyrime në veprime konkrete.

Financimi për zbatimin e AKDF është parashikuar në buxhetin e shtetit, pas një vlerësimi të kostove indikative të thelluara të buxheteve ekzistuese (PBA) në përshtatje me qëllimin e politikave dhe zbatimin e objektivave të programeve të politikave në këtë strategji. Buxhetimi do të realizohet në mënyrë optimale dhe të qartë për programet për fëmijët dhe grupe të ndryshme vulnerabël të tyre, për të sigurar të drejta të barabarta, dhe duke bërë më transparente financimet për fëmijët. Efekti buxhetor do të jetë në të gjithë programet e Ministrive të linjës, të cilat do të jenë pjesë e kësaj strategjie ndërsektoriale.

Në disa raste, buxheti i shtetit nuk është i mjaftueshëm për përmbushjen e plotë të objektivave, kështu që AKDF përfshin një evidentim të hendekut të financimit si dhe propozimin për fonde nga partnerët dhe donatorët. Gjithashtu, fondet dhe lloje të tjera burimesh të ofruara nga njësitë e qeverisjes vendore dhe shoqëria civile janë thelbësore për realizimin e aktiviteteve të përfshira në nivel vendor.

Për të adresuar nevojën e kanalizimit të burimeve financiare dhe njerëzore në nivel vendor drejt garantimit të të drejtave të fëmijëve, vetë AKDF parashikon hartimin e planeve vendore sociale me një seksion të veçantë dedikuar mbrojtjes së të drejtave të fëmijëve, të cilët të kthejnë në angazhime konkrete në nivel vendor prioritetet dhe vizionin e AKDF.

Zbatimi i AKDF do të monitorohet nga Ministria e Shëndetsisë dhe Mbrojtjes Sociale, në bashkëpunim me Agjencinë Shtetërore për të Drejtat dhe Mbrojtjen e Fëmijës për procesin e mbledhjes së të dhënave, në kuadrin e monitorimit dhe raportimit të progresit.

**VII. INSTITUCIONET DHE ORGANET QË NGARKOHEN PËR ZBATIMIN E AKTIT**

Ngarkohen për zbatimin e këtij projektakti institucionet:

Ministria e Shëndetësisë dhe Mbrojtjes Sociale

Ministria e Arsimit, Rinisë dhe Sporteve

Ministria e Financave dhe Ekonomisë

Ministria e Drejtësisë

Ministria e Brendshme

Ministria për Evropën dhe Punët e Jashtme

Ministria e Kulturës

Agjencia për Mbështetjen e Vetqeverisjes Vendore

Ministria e Shëndetësisë dhe Mbrojtjes Sociale nëpërmjet Drejtorisë së Përshirjes Sociale dhe Barazise Gjinore koordinon krijimin dhe zbatimin e Agjendës Kombëtare për të Drejtat e Fëmijëve 2021-2026.

Ministritë e linjës që janë përgjegjëse për arsimin, kujdesin qeverisjen vendore, drejtësinë, kulturën dhe punët e brendshme dhe të jashtme, kanë caktuar pika kontakti nga institucionet përkatëse. Roli i tyre është të japin informacion për Agjendën Kombëtare për të Drejtat e Fëmijëve 2021-2026, të monitorojnë dhe të raportojnë rreth ecurisë së zbatimit të tij. Agjencia Shtetërore për Mbrojtjen e të Drejtave të Fëmijëve, si edhe organet e pavarura si Avokati i Popullit, Komisioneri për Mbrojtjen nga Diskriminimi dhe INSTAT luajnë një rol të rëndësishëm në zbatimin e politikave, mbledhjen e të dhënave dhe identifikimin e çdo problemi lidhur me çështje që kanë të bëjnë me të drejtat dhe mbrojtjen e fëmijëve.

Po kështu në të gjitha bashkitë e vendit janë të vendosura Njësitë për Mbrojtjen e Fëmijëve. Këto janë struktura të ngritura në drejtorinë e shërbimeve sociale në bashki, të cilët janë nënpunës civilë të administratës vendore, bashkisë. Në ligjin 18/2017 “Për të Drejtat dhe Mbrojtjen e Fëmijës”, bashkia ka rolin dhe përgjegjësinë kryesore në parashikimin e buxheteve për realizimin e punës së NJMF, si dhe realizimin progresiv të të drejtave të fëmijëve në territorin e tyre.

**VIII.** **MINISTRITË, INSTITUCIONET DHE SUBJEKTET E TJERA QË KANË KONTRIBUAR NË HARTIMIN E PROJEKTAKTIT**

Projektakti është hartuar nga Ministria e Shëndetësisë dhe Mbrojtjes Sociale. Draft AKDF 2021-2026, hartuar dhe koordinuar nga MSHMS, me kontributin e Grupit Ndërinstitucional të Punës ngritur me Urdhërin e Ministres së Shëndetësisë dhe Mbrojtjes Sociale Nr. 519 datë 23.09.2020 “Për ngritjen e grupit ndërinstitucional të punës për hartimin e Agjendës Kombëtare për të Drejtat e Fëmijëve 2021-2025”, si dhe me mbështetjen e UNICEF, përmes një grupi ekspertesh, të cilët lehtësuan punën e GNP, në përgatitjen e këtij dokumenti strategjik, që nga momenti i hartimit deri tek kostimi dhe përgatitja e pasaportës së treguesve. Kontribute kanë dhënë gjatë procesit të konsultimit dhe aktorë të tjerë në nivel qendror dhe nivel të vetëqeverisjes vendore, organizatat kombëtare të shoqërisë civile. Departamenti i Zhvillimit dhe Mirëqeverisjes në Kryeministri ka qenë pjesë e disa takimeve konsultuese dhe orientimeve që janë dhënë që nga fillimi i procesit.

Janë zhvilluar gjithsej katër takime online, në periudhën tetor 2020 –korrik 2021, me grupin ndërinstitucional të punës, si edhe me punonjësit e mbrojtjes së fëmijëve pranë bashkive të vendit. Në këto takime janë diskutuar gjetjet dhe rekomandimet e dhëna në përfundim të raportit të monitorimit dhe vlerësimit për Agjendën Kombëtare të Fëmijëve 2017-2020. Në takime janë prezantuar edhe shtyllat kryesore të draft dokumentit të ri, Agjenda Kombëtare për të Drejtat e Fëmijëve 2021-2026.

Me shumë rëndësi është raporti i pregatitur në bashkëpunim nga MSHMS, Agjencia Shtetërore për të Drejtat dhe Mbrojtjen e Fëmijës, me organizata të shoqërisë civile, lidhur me pikëpamjet e fëmijëve të mbledhura përmes një procesi të madh konsultimi, të draft dokumentit më të fundit të Agjendës Kombëtare për të Drejtat e Fëmijëve, 2021 - 2026, me synim informimin e zhvillimit të këtij dokumenti kombëtar shumë të rëndësishëm strategjik në fushën e të drejtave të fëmijëve. Në total, u zhvilluan 14 diskutime me grupe të fokusuara, me 210 fëmijë dhe të rinj të grupmoshës nga 12-18 vjeç, nga 14 zona të Shqipërisë, duke përfshirë zonat urbane dhe ato rurale. Pjesë e konsultimeve ishin gjithashtu fëmijë nga pakicat etnike (rom/egjiptian), fëmijë nga prindër emigrantë, fëmijë nga zona urbane/rurale, fëmijë nga familje vulnerabël (familje në vështirësi ekonomike dhe familje që përfitojnë nga ndihma ekonomike), fëmijë me prindër të divorcuar, fëmijë me aftësi të kuizuar, fëmijët që kërkojnë azil, fëmijët e kthyer nga vendet e BE-së dhe fëmijët në institucionet e kujdesit rezidencial. Pyetësorët u organizuan sipas Qëllimeve Strategjike të përfshira në draft dokumentin e Agjendës Kombëtare për të Drejtat e Fëmijëve dhe u administruan nga persona profesionistë, duke ndjekur udhëzimet e dhëna në guidën e konsultimeve të hartuar për këtë proces. Konsultimet janë kryer ballë për ballë, në përputhje të plotë me të gjitha masat e nevojshme paraprake të parashikuara sipas protokolleve të Ministrisë së Shëndetësisë dhe Mbrojtjes Sociale lidhur me situatën pandemike të Covid 19.

Gjetjet dhe rezultatet e këtij raporti, kanë ndikuar në pregatitjen për shumë masa të parashikuara në AKDF 2021-2026.

**IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Efektet financiare të këtij projekati janë përllogaritur për çdo aktivitetet të AKDF 2021-2026, duke mbajtur në konsideratë produktet dhe treguesit e përcaktuar për çdo aktivitet.

Kostot korente zënë rreth 96% të shpenzimeve totale, ndërsa pjesa tjetër 4% është e parashikuar për shpenzime kapitale.Vlerësimi i kostove të nevojshme për zbatimin e AKDF 2021-2026 është**1,627,413,907 Lekë Lekë** dhe bërë në bazë të objektivave aktiviteve të parashikuara në këtë dokument.

Kostimi është mbëshetur në Programin Buxhetor Afatmesëm 2021-2023, tavanet e reja në kuadër të hartimit të PBA 2022-2024, në konsultime të vazhdueshme me të gjitha institucionet e përfshira, si dhe në kostot historike të zbatimit të strategjisë pararendëse. Plani i veprimit shoqërohet me një kostim analitik të secilës masë.

Efektet financiare parashikohen të përballohen nga buxhetet respektive vjetore të institucioneve të ngarkuara me zbatimin e masave, nga buxhete të donatorëve dhe institucioneve të tjera që janë ngarkuar për zbatimin e një pjesë të masave, si dhe buxhetet e Njësive të Vetëqeverisjes Vendore të cilat mund ti ërballin vetë nga fondet dhe të ardhuart e tyre ose nga bashkëpunimi më donatorë

Përllogaritja e kostove dhe burimeve të financimit është realizuar duke përdorur instrumentin e modelit financiar të kostimit - IPSIS. AKDF 2021-2026 shoqërohet me një plan veprimesh ku janë paraqitur kostot indikative për të gjitha objektivat sipas produkteve, duke parashikuar dhe burimin e financimit (pjesën e mbuluar nga buxheti i shtetit, donatorët dhe burime të tjera dhe hendeku financiar).

Për periudhën 2021-2026, buxheti i shtetit pritet të financojë zbatimin e planit në masën 58% të financimit të nevojshëm, 23% pritet të financohet nga burime të tjera dhe donatorët, ndërsa 19 %është hendeku financiar.

AKDF 2021-2026 është parashikuar të rishikohet pas 3 viteve (viti 2024), për ta përshtatur me progresin në zbatimin e masave, por edhe për ta azhornuar atë bazuar tek nevojat dhe programet buxhetore afatmesme 2024-2025, të çdo institucioni.

**PROPOZUESI**

**OGERTA MANASTIRLIU**

**MINISTËR**